Vilniaus universiteto ligoninės Santaros klinikos

**Vilniaus universiteto ligoninė Santaros klinikos** (liaud. *santorai*) – stambi Lietuvos medicinos įstaiga (universiteto klinika).

Kasmet gydoma ~1 mln. ambulatorinių ir ~82 tūkst. stacionarinių pacientų, atliekama ~2 mln. tyrimų ir virš 40 tūkst. sudėtingų operacijų, gimsta apie 3,5 tūkst. naujagimių.

## Istorija
1977–1980 m. pastatytas pirmasis **Vilniaus respublikinės klinikinės ligoninės** korpusas. 1982 m. buvo baigta naujos Vilniaus respublikinės klinikinės ligoninės statyba ir dalis skyrių bei poliklinika iš Vilniaus respublikinės klinikinės ligoninės „Raudonasis kryžius“ persikėlė į Santariškes.

1990 m. Vilniaus respublikinė klinikinė ligoninė, pertvarkius Vilniaus universiteto Medicinos fakultetą, tapo **Vilniaus universitetine Santariškių ligonine**.

2003 m. Vilniaus Centro universitetinė ligoninė prijungta prie Santariškių klinikų ir tapo jų Centro filialu.

2010 m. prijungta Valkininkų sanatorija. 2011 m. Vilniaus universiteto vaikų ligoninė, Valstybinis patologijos centras ir Infekcinių ligų ir tuberkuliozės ligoninė tapo Santariškių klinikų filialais.

2013 m. atidarytas Akušerijos ir chirurgijos korpusas į kurį buvo perkelti dalis Vilniaus universitetinės Antakalnio ligoninės Akušerijos ir ginekologijos klinikos personalo ir Santariškių klinikų Centro filialas.

2016 m. nutraukta Infekcinių ligų ir tuberkuliozės ligoninės (Vilniaus universiteto ligoninės Santariškių klinikų filialo) veikla, paslaugų teikimo adresas pasikeitė iš Santariškių g. 14 į Žolyno g. 16 ir P. Širvio g. 5. Filialo skyriai oficialiai tapo Santariškių klinikų skyriais, išsidėsčiusiais Vilniuje:

* I Infekcinių ligų skyrius, II Infekcinių ligų skyrius, Infekcinių ligų priėmimo – skubios pagalbos skyrius, Konsultacijų ir imunoprofilaktikos skyrius ir I Reanimacijos ir intensyvios terapijos Infekcinių ligų poskyris liko įsikūrę Birutės g. 1.

* Pulmonologijos ir alergologijos centre įkurti: Vaistams jautrios tuberkuliozės skyrius (vietoje Suaugusiųjų tuberkuliozės skyriaus) – Žolyno g. 16, Pulmonologo konsultacijų kabinetas (buvęs Suaugusiųjų tuberkuliozės ambulatorinis skyrius) – Žolyno g. 12, Vaistams atsparios tuberkuliozės skyrius – P. Širvio g. 5.

* 1-ajame radiologijos skyriuje įkurtas Radiologijos infekcinių ligų ir tuberkuliozės poskyris – Žolyno g. 12, Laboratorinės medicinos centre įkurtos Infekcinių ligų diagnostikos laboratorija – Birutės g. 1, Tuberkuliozės tyrimų laboratorija – P. Širvio g. 5.

## Pavadinimai
* 1980–1990 m. Vilniaus respublikinė klinikinė ligoninė
* 1990–1995 m. Vilniaus universitetinė Santariškių ligoninė
* 1995–2017 m. Vilniaus universiteto ligoninės Santariškių klinikos
* Nuo 2017 m. Vilniaus universiteto ligoninė Santaros klinikos

## Struktūra

Susidaro iš 12 korpusų, kuriuose veikia 36 įvairūs specializuoti ir 38 retų ligų kompetencijos centrai (pvz. pediatrijos, dermatovenerologijos, onkohematologijos, pulmonologijos ir alergologijos, neurochirurgijos, neurologijos ir t. t.).

**Centrai:**
* Akių ligų centras
* Akušerijos ir ginekologijos centras
* Anesteziologijos, intensyvios terapijos ir skausmo gydymo centras
* Ausų, nosies ir gerklės ligų centras
* Dermatovenerologijos centras
* Hematologijos, onkologijos ir tranfuziologijos centras
* Hepatetologijos, gastroenterologijos ir dietologijos centras
* Endokrinologijos centras
* Infekcinių ligų centras
* Informatikos ir plėtros centras
* Intersticinių plaučių ligų koordinacinis centras
* Kardiologijos ir angiologijos centras
* Kraujagyslių rekonstrukcinės ir endovaskulinės chirurgijos centras
* Laboratorinės medicinos centras
* Medicininės genetikos centras
* Nefrologijos centras
* Neonatologijos centras
* Organų transplantacijos koordinavimo centras
* Pediatrijos centras
* Pilvo chirurgijos centras
* Plastinės rekonstrukcinės chirurgijos centras
* Plautinės hipertenzijos koordinacinis centras
* Pulmonologijos ir alergologijos centras
* Radiologijos ir branduolinės medicinos centras
* Reabilitacijos, fizinės ir sporto medicinos centras
* Reumatologijos centras
* Skubios medicinos centras
* Šeimos medicinos centras
* Širdies ir krūtinės chirurgijos centras
* Urologijos centras
* Vaikų chirurgijos, ortopedijos ir traumatologijos centras
* Vaikų onkohematologijos centras
* Vaikų fizinės medicinos ir reabilitacijos centras
* Vaiko raidos centras
* Vaikų skubios pagalbos - intensyviosios terapijos ir anesteziologijos centras
* Vidaus ligų centras

**Filialas:**
* Valstybinis patologijos centras

## Direktoriai
* 1980–1987 m. Vytautas Žygas
* 1988–1996 m. Juozas Radikas
* 1997–2002 m. Antanas Vinkus
* 2003–2013 m. Aleksandras Laucevičius
* 2013–2018 m. Kęstutis Strupas
* 2018–2019 m. Juozas Raistenskis
* 2019-2024 m. Feliksas Jankevičius
* Nuo 2024 m. - Tomas Jovaiša.

## Šaltiniai